Ibers

Os **ibers** estioron as diferents etnias u pueblos que viviban en l'este d'a peninsula Iberica y Lenguadoc dica o Roine dende a colonización griega dica la romanización, cuan en a Peninsula Iberica se convertioron en hispanorromanos. Os iberos poseyeban en griego u latín un etnonimo derivau d'a ciudat prencipal que habitaban.

Teneban en común una cultura material conoixita como cultura iberica, con una organización en ciudaz-estau y o uso oficial d'a lengua iberica escrita en alfabeto iberico.

Os actuals bascos, gascons y catalans son descendients d'os ibers, seguntes diz Francesc Calafell, profesor en a Universidat Pompeu Fabra de Barcelona. Tanimientres, ye evident que la cultura iberica s'estendillaba por una gran part d'a peninsula iberica y costa d'a mar Mediterrania de Francia, asinas que obviament ixa mesma afirmación puet fer-se respecto d'aragoneses, valencianos, murcianos, navarros, andaluces y la mayor parte d'os espanyols en cheneral, mesmo que de parte d'os actuals franceses. D'atra man, bi ha qui considera que bascos y gascons no provienen d'os ibers, so que se tracta de pueblos diferents.

## Denominación
Os griegos dicioron "Iberia" a la Peninsula Iberica cuan encomenzoron a escribir sobre ixa tierra. Seguntes una hipotesi esta denominación s'aplicaría por analochía con a rechión caucasiana d'Iberia en l'actual Cheorchia, tamién con riqueza mineral. Asinas como os griegos iban augmentando as conoixencias suyas sobre o territorio d'a peninsula a denominación d'ibers s'aplicó a diferents grupos etnicos independientment d'o suyo orichen y cultura.

## Cultura iberica

Os habitants de l'este y sud-este d'a Península Iberica reciben uns contactos culturals por a presencia de fenicios y griegos y sufren unas transformacions socioculturals partindo de diferents bases que rematan en a formación d'a cultura iberica dende o sieglo VI aC.
 
En a cultura iberica bi ha un uso d'o torno y a ceramica ye caracteristica.

L'arte esquematico autoctono desapareixe u cuasi desapareixe en as arias de cultura iberica y ye substituyiu por un arte mes elaborau en o que destacan esculturas con representacions animals y unas notables representacions femeninas como a "Dama d'Elch" u a "Dama de Baza".

## Luenga

En l'aria oriental d'a Peninsula Iberica se rechistra l'uso de l'alfabero iberico pa transcribir l'idioma ibero.

Se conoixe a pronunciación d'as letras de l'alfabeto ibero. Este alfabeto tamién se fació servir pa transcribir l'idioma celtibero, que a diferencia de l'idioma ibero ye d'orichen indoeuropeu y celta.

L'idioma ibero no ye descifrau y no ye clasificau. Manimenos bi ha diferents hipotesis y teorías no comprobadas. A teoría que clasifica o ibero entre as luengas afroasiaticas como una luenga "camitica" ye una mera especulación sin garra base.

A teoría basco-iberista que afirma que l'actual idioma basco y l'antigo idioma ibero son idiomas d'una mesma familia. En as primeras manifestacions d'esta teoría se plegaba a afirmar que o basco provién dreitament d'o ibero. Una d'as pocas evidencias d'esta teoría son toponimos tipo "Iliberris" como as actuals "Euna" (Rosellón) y "Elvira" (Granada).

Atra teoría relacionada con l'idioma ibero afirma que o ibero estió una luenga de relacions intertribals fomentada por o comercio con os griegos y fenicios, d'a mesma traza que l'actual idioma suahili en Africa u determinaus lenguaches intertribals en os antigos imperios colonials europeus.

En a val d'Ebro se conoixe l'uso escrito de l'idioma iberico en arias on podrían haber estau presents atras luengas. Bi ha chacimientos de Navarra con epigrafía iberica en zonas que serían basco-parlants y en o chacimiento iberico d'o "Cabezo d'Alcalá" se troba epigrafía celta.

## Pueblos ibers
As etnias iberas prenen nombre d'as suyas ciudaz principals. Etnias iberas estioron os:
* Bastetans de *Bastia*, actual Baza.
* Contestans en l'actual Cocentaina.
* Edetans de *Edeta*, actual Liria.
* Sedetans de *Sedeis*, que relacionan con Zaila u Sastago.
* Ilercavons.
* Ilerchez d' *Ilerda* u *Ilirta*, actual Leida.
* Cosetans de *Kesse*, a mán de *Tarraco*.
* Layetans.
* Ausetans d' *Ausa*, actual Vic, en Osona.

## Historia
Os ibers encomenzoron a perder a suya independencia cuan os cartachineses estendiolloron os suyos dominios por o sud d'a peninsula. Dende Cartago fue ninviau o cheneral Hamilcar Barca, d'a familia Barca, que luitó contra os pueblos d'a compleganza d'o Guadalquivir y estendilló o dominio cartachinés dica Alicant. A expansión cartachinesa continó con Hasdrubal o Bello, que fundó Cartachena. A Republica Romana y Cartago se repartioron as zonas d'influencia en l'este d'a peninsula en o Tractau de l'Ebro (226 a.C), que fixaba l'Ebro como muga d'a expansión cartachinesa. Manimenos esclató a segunda Guerra Punica entre cartachineses y romanos, con a Peninsula Iberica como un d'os principals escenarios. Os romanos intervinioron militarment por primera vegada en a peninsula y forachitoron a los cartachineses.

Dimpués d'a guerra punica os ibers estioron os primers pueblos hispanos en ser sozmesos a los romanos. En o sieglo II aC os ibers d'a val d'Ebro y d'o nord-este fuoron sozmesos en as campanyas de Catón. Os ibers se romanizoron enantes que os pueblos de l'interior por a suya posición cheografica y tener una organización en ciudaz-estau.

## Mencions a los ibers en fuents aragonesas y navarras
En a "Cronica de Sant Chuan d'a Penya" los consideran os primers pobladors d'a Peninsula Iberica:

## Referencias

## Vinclos externos

*  David Martínez Chico: «''La moneda ibérica: origen y evolución'', 2008.»